
PLx 518/2014                                                                                                                                                                                                             


Către,
BIROUL PERMANENT AL
CAMEREI DEPUTAȚILOR
           
Vă înaintăm alăturat RAPORTUL COMUN asupra propunerii legislative privind înfiinţarea la nivelul administraţiei publice locale din comune şi oraşe a compartimentului de pensii şi alte drepturi de asigurări sociale, trimise spre dezbatere în fond, Comisiei pentru administraţie publică și amenajarea teritoriului şi Comisiei pentru muncă și protecție socială cu adresa nr. Plx. 518 din 2 decembrie 2014.

VICEPREŞEDINTE



     PREŞEDINTE
Laurențiu NISTOR



Adrian SOLOMON

RAPORT  COMUN

asupra propunerii legislative privind înfiinţarea la nivelul administraţiei publice locale din comune şi oraşe a compartimentului de pensii şi alte drepturi de asigurări sociale

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia pentru administraţie publică şi amenajarea teritoriului, au fost sesizate, prin adresa nr. Plx. 518/2014 din 2 decembrie 2014, cu dezbaterea pe fond, în procedură obişnuită, a propunerii legislative privind înfiinţarea la nivelul administraţiei publice locale din comune şi oraşe a compartimentului de pensii şi alte drepturi de asigurări sociale, înregistrată sub nr.4c-6/368 din 3 decembrie 2014, respectiv cu nr. 4c-7/533 din 3 decembrie 2014.
 Potrivit prevederilor art. 75 din Constituţia României, republicată şi ale art. 92 din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă în ședința din 25 noiembrie 2014.
Consiliul Legislativ, prin avizul nr. 333 din 31 martie 2014, a avizat negativ  propunerea legislativă.
Consiliului Economic şi Social, prin avizul nr.693 din 13 martie 2014 a avizat negativ  propunerea legislativă.

Comisia pentru buget, finanţe şi bănci a avizat negativ  propunerea legislativă (nr.4c-2/603/10.12.2014).

Comisia juridice, de disciplină şi imunităţi a avizat favorabil  propunerea legislativă (nr.4c-11/1159/09.12.2014).

Comisiei pentru egalitatea de şanse pentru femei şi bărbaţi a avizat negativ  propunerea legislativă (nr.4c-17/221/10.12.2014). 

Guvernul României nu susține adoptarea propunerii legislative, conform punctului de vedere nr.1262/27.06.2014.

Propunerea legislativă are ca obiect de reglementare înfiinţarea la nivelul administraţiei publice locale din comune şi oraşe a unui compartiment de pensii şi alte drepturi de asigurări sociale, care va dispune de 1-2 posturi, alocate din posturile deja existente în cadrul autorităţii locale, având ca atribuţii acordarea de consultanţă de specialitate persoanelor interesate, primirea cererilor şi a documentelor necesare pentru stabilirea de pensii şi alte drepturi de asigurări sociale, precum şi transmiterea acestor documente caselor teritoriale şi sectoriale de pensii.



În conformitate cu prevederile art. 61 şi 63 din Regulamentul Camerei Deputaţilor, republicat, membrii Comisiei pentru administraţie publică și amenajarea teritoriului au examinat propunerea legislativă în şedinţa din  21 aprilie 2015, iar membrii Comisiei pentru muncă și protecție socială au examinat propunerea legislativă în ședința din 10 februarie 2015.


La lucrările Comisiei pentru administraţie publică și amenajarea teritoriului au fost prezenţi 22 deputaţi din totalul de 22 membri.


La lucrările Comisiei pentru muncă și protecție socială și-au înregistrat prezenţa 23 deputaţi din totalul de 24 membri.


La dezbaterile care au avut loc au participat în calitate de invitați, în conformitate cu prevederile art.54 şi 55 din Regulamentul Camerei Deputaţilor, republicat,  domnul Gabriel Lungu, Secretar de Stat, doamna Gergeta Jugănaru, director și doamna Cassiana Dinu, inspector principal din cadrul Ministerul Muncii, Familiei, Protecţiei Sociale şi Persoanelor Vârstnice.

În urma dezbaterilor, membrii Comisiilor au hotărât, cu majoritate de voturi (4 abţineri și un vot împotrivă), respingerea propunerii legislative privind înfiinţarea la nivelul administraţiei publice locale din comune şi oraşe a compartimentului de pensii şi alte drepturi de asigurări sociale din următoarele considerente:

· propunerea contravine dispoziţiilor art.13 din Legea nr.24/2000, republicată, potrivit cărora actul normativ trebuie să se integreze organic în sistemul legislaţiei şi să fie corelat cu prevederile actelor normative de nivel superior sau de acelaşi nivel cu care se află în conexiune. Înfiinţarea unor compartimente de pensii şi alte drepturi de asigurări sociale la nivelul administraţiei publice locale din comune şi oraşe se poate realiza fie în baza Legii nr.263/2010 şi a Hotărârii Guvernului nr. 118/2012 prin înfiinţarea unor case locale de pensii, fie în baza Legii-cadru a descentralizării nr. 195/2006, prin transferul competenţelor în acest domeniu;

· potrivit dispoziţiilor art.36 din Legea administraţiei publice locale nr.215/2001, republicată, Consiliul local are iniţiativă şi hotărăşte, în toate problemele de interes local, cu excepţia celor care sunt date prin lege în competenţa altor autorităţi ale administraţiei publice locale sau centrale. În acest sens, trebuie precizat că printre atribuţiile privind gestionarea serviciilor furnizate către cetăţeni nu se regăsesc şi unele referitoare la pensii şi alte drepturi de asigurări sociale.

· activitatea desfăşurată în cadrul caselor teritoriale de pensii este una complexă ce presupune nu numai cunoaşterea legislaţiei în vigoare ce reglementează asigurările sociale şi legislaţia muncii, dar şi legislaţia conexă aplicabilă în domeniu, respectiv legislaţia europeană referitoare la protecţia lucrătorilor imigranţi din spaţiul Uniunii Europene, precum şi legile special gestionate în exclusivitate de către casele teritoriale de pensii prin care se acordă prestaţii sociale necontributive participanţilor la sistemul public şi altor persoane. 


Înfiinţarea unui compartiment în cadrul structurilor locale, cu atribuţii în acordarea de consultanţă de specialitate persoanelor interesate şi gestionarea documentelor necesare stabilirii drepturilor de pensii nu ar putea asigura o îndrumare corectă, cu atât mai mult cu cât consultanţa ar fi acordată de funcţionari publici sau personal contractual fară experienţă, bazându-se doar pe instruirea ce ar trebui să o facă personalul specializat al caselor teritoriale sau sectoriale de pensii. 


Cererile prin care se solicită dreptul la pensie şi alte prestaţii de asigurări sociale sunt analizate din perspectiva termenului în care sunt depuse, a obiectului solicitării, a termenului general de prescripţie, a particularităţilor locului de muncă, a stagiului de cotizare, vechimii în muncă etc. Acestea sunt însoţite de documente originale, personale şi unice prin care se atestă întreaga activitate a titularilor lor, gestionate incorect putând duce la pierderea sau deteriorarea acestora şi, în final, la neacordarea drepturilor solicitate.


Pentru a beneficia de drepturi, persoanele sunt notificate în scris asupra necesităţii completării documentelor, or în situaţia în care acestea sunt transmise prin intermediari se îngreunează activitatea caselor de pensii, situaţie care ar putea crea nemulţumiri beneficiarilor de drepturi sau întârzieri în soluţionare ori, şi mai grav, soluţii contradictorii între reprezentanţii caselor teritoriale de pensii şi angajaţii compartimentului ce se doreşte a fi înfiinţat în cadrul structurii locale.
  În raport cu obiectul şi conţinutul reglementării, propunerea legislativă face parte din categoria legilor organice.

               VICEPREŞEDINTE,


PREŞEDINTE,
    
  

    
       Laurențiu NISTOR 

     Adrian SOLOMON         
SECRETAR, 



SECRETAR,
  Radu BABUȘ



Mihăiţă GĂINĂ
Sef serviciu, Sofia Chelaru

Consilier parlamentar, Nicoleta Toma        


Consilier parlamentar, Lidia Vlădescu

